“ซี เอ แซด” ยื่นไฟลิ่งขาย IPO 80 ล้านหุ้น จ่อเทรด mai ระดมทุนซื้ออุปกรณ์-เงินทุนหมุนเวียน
"ซี เอ แซด” หรือ CAZ ผู้ดำเนินธุรกิจให้บริการด้านการออกแบบวิศวกรรม จัดหาเครื่องจักรและอุปกรณ์ และบริหารจัดการงานรับเหมาก่อสร้างครบวงจรในกลุ่มพลังงาน ยื่นไฟลิ่งขาย IPO 80 ล้านหุ้น จ่อเทรด mai ระดมทุนซื้ออุปกรณ์-เป็นเงินทุนหมุนเวียน โดยมี โดยมีบริษัท เอส 14 แอดไวเซอรี่ จำกัด เป็นที่ปรึกษาทางการเงิน
3 ส.ค. 2561

บริษัท ซี เอ แซด (ประเทศไทย) จำกัด (มหาชน) หรือ CAZ ระบุว่า บริษัทยื่นแบบแสดงรายการข้อมูล (Filing) ฉบับแรกต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 2 ส.ค.61
โดยบริษัทจะเสนอขายหุ้นสามัญเพิ่มทุนแก่ประชาชนเป็นครั้งแรก (IPO) จำนวน 80 ล้านหุ้น คิดเป็น 28.57% ของจำนวนหุ้นสามัญที่ออกและชำระแล้วทั้งหมดภายหลังการเสนอขายหุ้น IPO และมีความประสงค์จะขอเข้าจดทะเบียนในตลาดหลักทรัพย์ เอ็ม เอ ไอ (mai) โดยมีบริษัท เอส 14 แอดไวเซอรี่ จำกัด เป็นที่ปรึกษาทางการเงิน
ทั้งนี้ บริษัทจะเสนอขายหุ้นเพิ่มทุนส่วนหนึ่งต่อผู้ถือหุ้นของ บมจ.ทาคูนิ กรุ๊ป (TAKUNI) จำนวน 16 ล้านหุ้น คิดเป็น 20%
สำหรับวัตถุประสงค์ของการใช้เงินที่ได้จากการระดมทุนในครั้งนี้ เบื้องต้นจะใช้เป็นเงินทุนหมุนเวียน จำนวน 135 ล้านบาทภายในปี 61 และใช้ลงทุนซื้ออุปกรณ์เพื่อใช้ในการประกอบธุรกิจ 115 ล้านบาทภายในปี 62 รวมมีความต้องการใช้เงินทุนราว 250 ล้านบาท
อนึ่ง CAZ ประกอบธุรกิจการให้บริการด้านการออกแบบวิศวกรรม การจัดหาเครื่องจักรและอุปกรณ์ และการบริหารจัดการงานรับเหมาก่อสร้างแบบครบวงจรในกลุ่มพลังงาน เพื่อรองรับความต้องการของลูกค้าในทุกขั้นตอน โดยช่องทางการรับงาน มีทั้งการให้บริการตรงจากบริษัทเจ้าของโครงการ (Project Owner) และจากบริษัทผู้รับเหมาหลัก (Main Contractor) โดยการให้บริการส่วนใหญ่เป็นงานที่มีความซับซ้อน และมีมาตรการเกี่ยวกับความปลอดภัยที่เข้มงวด จึงต้องอาศัยความชำนาญ
โดยลักษณะงานและการบริการแบ่งออกเป็น 4 ประเภทหลัก ได้แก่ 1. บริการรับเหมาก่อสร้างแบบครบวงจร (Engineering, Procurement and Construction: EPC) 2. บริการรับเหมาก่อสร้างติดตั้งโครงสร้างและระบบ (Structural Mechanical Piping (SMP) and Electrical and Instrument Service) 3. บริการงานด้านวิศวกรรมโยธาและอาคาร (Civil and Building Service) 4. บริการผลิต ประกอบ และบริการอื่น (Fabrication and Other Service)